După mai mulți ani de întrerupere, filiala din Chișinău a Asociației Studenților Creștini Ortodocși Români (ASCOR) își reia activitatea. Evenimentul a fost marcat în cadru solemn, duminică, la sediul Mitropoliei Basarabiei.
Manifestarea a fost organizată cu sprijinul filialei ASCOR Iași.
Mitropolitul Petru a transmis, prin reprezentanții Centrului Eparhial, un mesaj încurajator tinerilor și le-a mulțumit pentru implicarea lor în viața duhovnicească din Basarabia, subliniind rolul crucial al tinerilor în promovarea valorilor creștine și identitare.
Mitropolia Basarabiei i-a asigurat că va susține activitatea asociației și că va facilita implicarea acesteia în diverse proiecte comunitare și sociale, în conformitate cu valorile creștine.
La rândul lor, tinerii din ASCOR Chișinău și-au exprimat bucuria și determinarea de a începe o nouă etapă în care să crească împreună, să împărtășească bucurii și provocări și să se sprijine reciproc pentru a trăi tinerețea cu sens și în deplină comuniune cu valorile creștine.
Un moment special al întâlnirii a fost dialogul cu Igor Belei, directorul Misiunii Sociale "Diaconia" și fost președinte al ASCOR Chișinău între anii 1997-2000.
Domnul Igor a împărtășit cu tinerii din experiența sa și i-a îndemnat să fie activi și implicați în comunitatea Bisericii, se arată pe site-ul oficial al Mitropoliei Basarabiei.
Evenimentul s-a încheiat cu o sesiune interactivă de brainstorming, în care tinerii au venit cu propuneri și idei concrete pentru a se implica în viața duhovnicească a comunității ortodoxe din Chișinău și pentru a atrage mai mulți voluntari în echipa lor.
Filiala ASCOR Chișinău a fost înființată în anul 1995.
Foto credit: ASCOR Chișinău